CELEX: 62010TN0454
Language: el
Date: 2010-09-30 00:00:00
Title: Υπόθεση T-454/10: Προσφυγή της 30ής Σεπτεμβρίου 2010 — Anicav κατά Επιτροπής

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/39
            
         Προσφυγή της 30ής Σεπτεμβρίου 2010 — Anicav κατά Επιτροπής
   (Υπόθεση T-454/10)
   ()
   2010/C 328/66
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Associazione Nazionale degli Industriali delle Conserve Alimentari Vegetali (Anicav) (Νάπολη, Ιταλία) (εκπρόσωποι: J. da Cruz Vilaça, S. Estima Martins και S. Carvalho de Sousa, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις διατάξεις του άρθρου 52 και του παραρτήματος VIII του κανονισμού 1580/2007 (1), όπως τροποποιήθηκε με τον κανονισμό 687/2010 (2), και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Με την υπό κρίση προσφυγή, η προσφεύγουσα ζητεί, δυνάμει του άρθρου 263 ΣΛΕΕ, τη μερική ακύρωση του κανονισμού 1580/2007, όπως τροποποιήθηκε με τον κανονισμό 687/2010.
   Προς στήριξη του αιτήματός της, η προσφεύγουσα προβάλλει τους ακόλουθους λόγους ακυρώσεως:
   
                
            
            
               Πρώτον, η προσφεύγουσα υποστηρίζει ότι η προσβαλλόμενη ρύθμιση αντιβαίνει στον κανονισμό (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (ΕΕ L 299, σ. 1).
            
         
                
            
            
               Κατά το μέτρο που (i) δεν περιέλαβε τις δραστηριότητες μεταποιήσεως στο παράρτημα VIII του κανονισμού 1580/2007 και (ii) δεν απέκλεισε τις δραστηριότητες προπαρασκευής, συσκευασίας και μεταγενέστερης μεταποιήσεως από την αξία της παραγωγής που διατίθεται στο εμπόριο όσον αφορά τα προϊόντα τα οποία προορίζονται για μεταποίηση, η προσβαλλόμενη ρύθμιση αντιβαίνει στον Ενιαίο Κανονισμό ΚΟΑ, καθόσον ο εν λόγω κανονισμός ορίζει ότι οι σχετικές με τις οργανώσεις παραγωγών διατάξεις, ιδίως περί της χορηγήσεως ενισχύσεως, εφαρμόζονται μόνον επί προϊόντων τα οποία εμπίπτουν στην ΚΟΑ για τα φρούτα και τα λαχανικά.
            
         
                
            
            
               Δεύτερον, η προσφεύγουσα ισχυρίζεται ότι η προσβαλλόμενη ρύθμιση παραβιάζει την αρχή της απαγορεύσεως των διακρίσεων· χορηγώντας στις οργανώσεις παραγωγών ενίσχυση που καλύπτει και τις βιομηχανικές δραστηριότητες ιδιωτικών επιχειρήσεων, η προσβαλλόμενη ρύθμιση αντιβαίνει στην αρχή αυτή, η οποία απαγορεύει τη διαφορετική μεταχείριση παρόμοιων καταστάσεων, εκτός αν δικαιολογείται αντικειμενικώς.
            
         
                
            
            
               Τέλος, η προσφεύγουσα διατείνεται ότι η προσβαλλόμενη ρύθμιση παραβιάζει την αρχή της αναλογικότητας· χορηγώντας στις οργανώσεις παραγωγών ενίσχυση που καλύπτει και τις βιομηχανικές δραστηριότητες ιδιωτικών επιχειρήσεων, η προσβαλλόμενη ρύθμιση αντιβαίνει στην αρχή αυτή, καθόσον βαίνει πέραν του μέτρου που είναι αναγκαίο για την επίτευξη του φερόμενου ως επιδιωκόμενου από την κοινή γεωργική πολιτική σκοπού, ο οποίος αφορά την κάθετη ενσωμάτωση των οργανώσεων παραγωγών.
            
         
      (1)  Κανονισμός (ΕΚ) 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 350, σ. 1).
   
      (2)  Κανονισμός (ΕΕ) 687/2010 της Επιτροπής, της 30ής Ιουλίου 2010, σχετικά με την τροποποίηση του κανονισμού (ΕΚ) 1580/2007 για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 199, σ. 12).